HU Az Európai Unió Hivatalos Lapja L 253/1

A BIZOTTSÁG (EU) 2017/1777 RENDELETE

(2017. szeptember 29.)

a 396/2005/EK európai parlamenti és tanácsi rendelet II., III. és IV. mellékletének a bizonyos termékekben, illetve azok felületén található Bacillus amyloliquefaciens FZB24 törzs, Bacillus amyloliquefaciens MBI 600 törzs, agyagos faszén, diklórprop-P, etefon, etridiazol, flonikamid, fluazifop-P, hidrogén-peroxid, metaldehid, penkonazol, spinetoram, tau-fluvalinát és Urtica spp. szermaradék-határértékei tekintetében történő módosításáról

(EGT-vonatkozású szöveg)

AZ EURÓPAI BIZOTTSÁG,

tekintettel az Európai Unió működéséről szóló szerződésre,

tekintettel a növényi és állati eredetű élelmiszerekben és takarmányokban, illetve azok felületén található megengedett növényvédőszer-maradékok határértékéről, valamint a 91/414/EGK tanácsi irányelv módosításáról szóló, 2005. február 23-i 396/2005/EK európai parlamenti és tanácsi rendeletre (1) és különösen annak 5. cikke (1) bekezdésére és 14. cikke (1) bekezdésének a) pontjára,

mivel:

(1) A diklórprop-P, az etefon, a flonikamid, a fluazifop-P és a metaldehid tekintetében a 396/2005/EK rendelet II. melléklete szermaradék-határértékeket (a továbbiakban: MRL-ek) állapított meg. A penkonazol tekintetében az említett rendelet II. melléklete és III. mellékletének B. része határozott meg MRL-eket. Az etridiazol, a spinetoram és a tau-fluvalinát tekintetében az említett rendelet III. mellékletének A. része határozott meg MRL-eket. A Bacillus amyloliquefaciens FZB24 törzs, a Bacillus amyloliquefaciens MBI 600 törzs, az agyagos faszén, a hidrogén-peroxid és az Urtica spp. tekintetében az említett rendelet nem határozott meg MRL-eket, és ezek az anyagok nem szerepelnek annak IV. mellékletében sem, ezért esetükben a szóban forgó rendelet 18. cikke (1) bekezdésének b) pontja szerinti 0,01 mg/kg alapértelmezett érték alkalmazandó.

(2) Egy, a diklórprop-P hatóanyagot tartalmazó növényvédő szer citrusfélék esetében való alkalmazása iránti engedélyezésre irányuló eljárás keretében – a 396/2005/EK rendelet 6. cikke (1) bekezdésének megfelelően – kérelmet nyújtottak be a Bizottsághoz az érvényben lévő MRL módosítása céljából.

(3) Az etefon esetében a kakiszilvára/datolyaszilvára vonatkozóan nyújtottak be ilyen kérelmet. Az etridiazol esetében az ehető héjú kabakosokra vonatkozóan nyújtottak be ilyen kérelmet. A flonikamid esetében a sárgabarackra/kajszira, a fejeskáposztára, a hüvelyes babra és borsóra, valamint a cukorrépagyökérre vonatkozóan nyújtottak be ilyen kérelmet. A fluazifop-P esetében a sárgarépára és a cukkinire vonatkozóan nyújtottak be ilyen kérelmet. A metaldehid esetében a póréhagymára vonatkozóan nyújtottak be ilyen kérelmet. A penkonazol esetében a szőlőre vonatkozóan nyújtottak be ilyen kérelmet. A spinetoram esetében a cseresznyére, a vesszőn termő bogyósgyümölcsűekre, az egyéb bogyósgyümölcsűekre, a salátára és az egyéb salátafélékre, a spenótra és a hasonló levelekre, a fűszernövényekre és az ehető virágokra, a póréhagymára, a gyógynövényteákra (levél) és a fűszernövényekre vonatkozóan nyújtottak be ilyen kérelmet. A tau-fluvalinát esetében a citrusfélékre vonatkozóan nyújtottak be ilyen kérelmet.

(4) A 396/2005/EK rendelet 8. cikkének megfelelően az érintett tagállamok értékelték a kérelmeket, és az értékelő jelentéseket megküldték a Bizottságnak.

(5) Az Európai Élelmiszerbiztonsági Hatóság (a továbbiakban: Hatóság) megvizsgálta a kérelmeket és az értékelő jelentéseket, különös tekintettel a fogyasztókat és adott esetben az állatokat érintő kockázatokra, és a javasolt MRL-ekről indokolással ellátott véleményeket (2) adott ki. Ezeket a véleményeket továbbította a kérelmezőknek, a Bizottságnak és a tagállamoknak, valamint hozzáférhetővé tette a nyilvánosság számára.

(6) A Hatóság indokolással ellátott véleményében a spinetoram endíviára történő alkalmazását illetően arra a következtetésre jutott, hogy a fogyasztókat érintő kockázat nem zárható ki. Az érvényben lévő MRL-t ezért meg kell tartani.

(7) A flonikamidot illetően a Hatóság több állati eredetű termék vonatkozásában a jelenlegi MRL-ek növelését javasolta a hatóanyag cukorrépára tervezett alkalmazásának figyelembevétele érdekében.

(8) Az etridiazol esetében a Hatóság nem tudott következtetést levonni a fogyasztókat táplálkozás útján érő kockázatok értékeléséről, mivel egyes információk nem álltak rendelkezésre, és további vizsgálatra volt szükség a kockázatkezelők részéről. A Növények, Állatok, Élelmiszerek és Takarmányok Állandó Bizottsága 2015. május 29-i ülésén arra a következtetésre jutott, hogy az érintett anyagból nem alakulnak ki jelentős toxicitású metabolitok, illetve nem alakulnak ki metabolitok az elhanyagolhatónál magasabb szinten (3). Ezért indokolt a helyes mezőgazdasági gyakorlatnak megfelelően a 396/2005/EK rendeletben az ehető héjú kabakosokra vonatkozó MRL-t 0,4 mg/kg-ban megállapítani.

(9) A többi kérelmet illetően a Hatóság arra a következtetésre jutott, hogy az adatokra vonatkozó valamennyi követelmény teljesült, és a kérelmezők által kért MRL-módosítások – 27 specifikus európai fogyasztói csoport fogyasztói expozíciójának vizsgálata alapján – a fogyasztók biztonsága szempontjából elfogadhatók. A Hatóság figyelembe vette az anyagok toxikológiai tulajdonságaira vonatkozó legfrissebb információkat. Sem az említett hatóanyagokat esetlegesen tartalmazó valamennyi élelmiszer fogyasztásából következő, egész életen át tartó expozíció, sem az adott termékek fokozott fogyasztásából következő, rövid távú expozíció esetében nem merült fel a megengedhető napi bevitel vagy az akut referenciadózis túllépésének kockázata.

(10) A Bacillus amyloliquefaciens FZB24 törzs és a Bacillus amyloliquefaciens MBI 600 törzs tekintetében a Hatóság következtetést adott ki az említett hatóanyagú növényvédő szerek esetében felmerülő kockázatok értékelésének szakmai vizsgálatáról (4). Mindezen anyagok esetében a Hatóság nem tudott következtetést levonni a fogyasztókat táplálkozás útján érő kockázatok értékeléséről, mivel egyes információk nem álltak rendelkezésre, és további vizsgálatra volt szükség a kockázatkezelők részéről. Erre a megfelelő vizsgálati jelentésekben (5) került sor, amelyekben megállapítást nyert, hogy a szóban forgó anyagok metabolitjainak kockázata az emberre nézve elhanyagolható mértékű. E következtetésekre való tekintettel a Bizottság indokoltnak látja ezen anyagok felvételét a 396/2005/EK rendelet IV. mellékletébe.

(11) Az agyagos faszén, a hidrogén-peroxid és az Urtica spp. mint egyszerű anyagok az (EU) 2017/428 bizottsági végrehajtási rendelettel (6), az (EU) 2017/409 bizottsági végrehajtási rendelettel (7), illetve az (EU) 2017/419 bizottsági végrehajtási rendelettel (8) már jóváhagyásra kerültek. E hatóanyagok felhasználási feltételei várhatóan nem vezetnek olyan mennyiségű maradékanyag jelenlétéhez az élelmiszerekben és takarmányokban, hogy az kockázatot jelentene a fogyasztóra. Ezeket a hatóanyagokat ezért indokolt felvenni a 396/2005/EK rendelet IV. mellékletébe.

(12) A Hatóság indokolással ellátott véleményei és következtetései alapján és a tárgy szempontjából lényeges tényezőket figyelembe véve az MRL-ek megfelelő módosításai eleget tesznek a 396/2005/EK rendelet 14. cikke (2) bekezdésében szereplő követelményeknek.

(13) A 396/2005/EK rendeletet ezért ennek megfelelően módosítani kell.

(14) Az e rendeletben előírt intézkedések összhangban vannak a Növények, Állatok, Élelmiszerek és Takarmányok Állandó Bizottságának véleményével,

ELFOGADTA EZT A RENDELETET:

1. cikk

A 396/2005/EK rendelet II., III. és IV. melléklete e rendelet mellékletének megfelelően módosul.

2. cikk

Ez a rendelet az Európai Unió Hivatalos Lapjában való kihirdetését követő huszadik napon lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban. Kelt Brüsszelben, 2017. szeptember 29-én. a Bizottság részéről az elnök Jean-Claude JUNCKER

(1) HL L 70., 2005.3.16., 1. o.

(2) Az EFSA tudományos jelentései elérhetők az interneten: http://www.efsa.europa.eu.

Reasoned opinion on the modification of the existing maximum residue levels for dichlorprop-P in citrus fruits (Indokolással ellátott vélemény a diklórprop-P citrusfélék vonatkozásában megállapított jelenlegi MRL-jeinek módosításáról). EFSA Journal 2017;15(4):4834 [24. o.].

Reasoned opinion on the modification of the existing maximum residue level for ethephon in kaki/Japanese persimmons (Indokolással ellátott vélemény az etefon kakiszilva/datolyaszilva vonatkozásában megállapított jelenlegi MRL-jének módosításáról). EFSA Journal 2017;15(3):4747 [17. o.].

Reasoned opinion on the modification of the existing maximum residue levels for etridiazole in various crops (Indokolással ellátott vélemény az etridiazol különböző termények vonatkozásában megállapított jelenlegi MRL-jeinek módosításáról). EFSA Journal 2017;15(3):4736 [19. o.].

Reasoned opinion on the modification of the existing maximum residue levels for flonicamid in various commodities (Indokolással ellátott vélemény a flonikamid különböző árucikkek vonatkozásában megállapított jelenlegi MRL-jeinek módosításáról). EFSA Journal 2017;15(3):4748 [20. o.].

Reasoned opinion on the modification of the existing maximum residue levels for fluazifop-P in carrots, tomatoes and courgettes (Indokolással ellátott vélemény a fluazifop-P sárgarépa, paradicsom és cukkini vonatkozásában megállapított jelenlegi MRL-jeinek módosításáról). EFSA Journal 2017;15(5):4831 [32. o.].

Reasoned opinion on the modification of the existing maximum residue levels for metaldehyde in leeks (Indokolással ellátott vélemény a metaldehid póréhagyma vonatkozásában megállapított jelenlegi MRL-jének módosításáról). EFSA Journal 2017;15(3):4740 [15. o.].

Reasoned opinion on the modification of the existing maximum residue levels for penconazole in grapes (Indokolással ellátott vélemény a penkonazol szőlő vonatkozásában megállapított jelenlegi MRL-jének módosításáról). EFSA Journal 2017;15(4):4768 [15. o.].

Reasoned opinion on the modification of the existing maximum residue levels for spinetoram in various crops (Indokolással ellátott vélemény a spinetoram különböző termények vonatkozásában megállapított jelenlegi MRL-jeinek módosításáról). EFSA Journal 2017;15(5):4867 [34. o.].

Reasoned opinion on the modification of the existing MRLs for tau-fluvalinate in various crops (Indokolással ellátott vélemény a tau-fluvalinát különböző termények vonatkozásában megállapított jelenlegi MRL-jeinek módosításáról). EFSA Journal 2014;12(1):3548 [49. o.].

(3) Review report for the active substance etridiazole (Vizsgálati jelentés az etridiazol hatóanyagról, SANCO/13145/2010 Final).

(4) Conclusion on the peer review of the pesticide risk assessment of the active substance Bacillus amyloliquefaciens strain FZB24 (A Bacillus amyloliquefaciens FZB24 törzs hatóanyagú növényvédő szerek esetében felmerülő kockázatok értékelésének szakmai vizsgálatából levont következtetés). EFSA Journal 2016;14(6):4494 [18. o.].

Conclusion on the peer review of the pesticide risk assessment of the active substance Bacillus amyloliquefaciens strain MBI 600 (A Bacillus amyloliquefaciens MBI 600 törzs hatóanyagú növényvédő szerek esetében felmerülő kockázatok értékelésének szakmai vizsgálatából levont következtetés). EFSA Journal 2016;14(1):4359 [37. o.].

(5) Review report for the active substance Bacillus amyloliquefaciens strain FZB24 (Vizsgálati jelentés a Bacillus amyloliquefaciens FZB24 törzs hatóanyagról, SANTE/12037/2016 Rev. 1).

Review report for the active substance Bacillus amyloliquefaciens strain MBI 600 (Vizsgálati jelentés a Bacillus amyloliquefaciens MBI 600 törzs hatóanyagról, SANTE/10008/2016 Rev. 2).

(6) A Bizottság (EU) 2017/428 végrehajtási rendelete (2017. március 10.) az agyagos faszén egyszerű anyagnak a növényvédő szerek forgalomba hozataláról szóló 1107/2009/EK európai parlamenti és tanácsi rendelet szerinti jóváhagyásáról, valamint az 540/2011/EU bizottsági végrehajtási rendelet mellékletének módosításáról (HL L 66., 2017.3.11., 1. o.).

(7) A Bizottság (EU) 2017/409 végrehajtási rendelete (2017. március 8.) a hidrogén-peroxid egyszerű anyagnak a növényvédő szerek forgalomba hozataláról szóló 1107/2009/EK európai parlamenti és tanácsi rendelet szerinti jóváhagyásáról, valamint az 540/2011/EU bizottsági végrehajtási rendelet mellékletének módosításáról (HL L 63., 2017.3.9., 95. o.).

(8) A Bizottság (EU) 2017/419 végrehajtási rendelete (2017. március 9.) az Urtica spp. egyszerű anyagnak a növényvédő szerek forgalomba hozataláról szóló 1107/2009/EK európai parlamenti és tanácsi rendelet szerinti jóváhagyásáról, valamint az 540/2011/EU bizottsági végrehajtási rendelet mellékletének módosításáról (HL L 64., 2017.3.10., 4. o.).